recursal/SuperWikiNEXT-32B huggingface dataset:
**Kolinda Gravar-Kitarović**, nada o 29 de abril de 1968 en Rijeka, Iugoslavia, é unha política croata, que foi presidenta de Croacia de 2015 a 2020.

Formación
---------

Como estudante de secundaria, entrou nun programa de intercambio de estudantes e aos 17 anos trasladouse aos Álamos, Novo México, (Estados Unidos) onde se graduou en 1986; de volta en Croacia estudou na Universidade de Zagreb, onde se graduou en 1992 con licenciaturas en inglés, castelán e literatura.

Fala croata, inglés, castelán e portugués e entende o alemán, o francés e o italiano.

### Carreira

En 1992, Gravar-Kitarović converteuse en asesora do Departamento de Cooperación Internacional do Ministerio de Ciencia e Tecnoloxía. En 1993 incorporouse á Unión Democrática Croata, un partido conservador. En 2003 era designada ministra de Asuntos exteriores, pero en 2005, este ministerio fusionouse con outro e foille asignado o cargo de Ministra de Asuntos Exteriores e Europeos. O 8 de marzo de 2008 converteuse en embaixadora de Croacia nos Estados Unidos.

De 2011 a 2014 foi a subsecretaria xeral de diplomacia pública na OTAN.

#### Polémicas

En 2010 produciuse un escándalo na embaixada croata nos Estados Unidos cando se descubriu que Jakov Kitarović, o marido de Kolinda Gravar, utilizaba un vehículo oficial para fins privados. Como contrapartida, en 2018 viaxou ó Mundial de Rusia pero non só pagando do seu propio peto a pasaxe e os gastos da viaxe, senón que se descontou do seu salario os días que pasou en Rusia.

Presidencia
-----------

Na primeira rolda das eleccións presidenciais do 21 de decembro de 2014 Kolinda Gravar-Kitarovic gañou 38,5% os votos, en segundo lugar figurou Ivo Josipović quen recibiu o 37,2
%, mentres que Senčić e Kujundžić, os dous candidatos seguintes, gañaron o 16,4% e o 6,3% dos votos respectivamente. Dado que ningún candidato obtivo máis do 50% dos votos, unha segunda volta estaba prevista entre os dous principais candidatos, Josipović e Gravar-Kitarović.

A segunda volta tivo lugar o 11 de xaneiro de 2015, ese día resultou Gravar-Kitarović electa polo 50,7% dos votos. O 19 de febreiro de 2015 asumiu como a primeira muller presidente de Croacia. Pertencía ao partido conservador Unión Democrática Croata, pero tivo que renunciar debido a que o cargo de presidenta non é compatíbel con cargos ou militancia nalgún partido. 

Kolinda Gravar-Kitarovic co presidente polaco Andrzej Duda son os iniciadores e fundadores da Iniciativa Tres Mares.

En xaneiro de 2020 perdeu as eleccións presidenciais contra o candidato do Partido Socialdemócrata, Zoran Milanović.

Notas
-----

1. ↑  "Kolinda Grabar-Kitarovic, Assistant Secretary General for Public Diplomacy". Sitio web de la OTAN.
2. ↑  "Kolinda Grabar-Kitarovic, la fan más incondicional de Croacia".
3. ↑  "Croacia tiene un nuevo presidente". *La Vanguardia* (en castelán). 7 de xaneiro de 2020. Consultado o 2 de marzo de 2020.

|  |  |
| --- | --- |
| Control de autoridades | 
* Wd: Q3176299
* WorldCat
* VIAF: 15146332829718730167
* BRE: 3889618
* GND: 1099915384
* ISNI: 0000 0000 6218 6788
* Munzinger: 00000030298
* SUDOC: 237505193
* Treccani: kolinda-grabar-kitarovic

 |
**Luís Efrén Carballo Taboada**, nado en Xinzo de Limia o 23 de novembro de 1938 e finado en Panxón (Nigrán) o 9 de febreiro de 2019, foi un publicista galego.

Traxectoria
-----------

A súa carreira transcorreu en paralelo ao desenvolvemento da moda galega e da industria téxtil en Galicia. Foi un dos impulsores da pasarela de moda *Luada*, que tiña lugar en París, Barcelona, Vigo, Santiago de Compostela, A Coruña e outras cidades. Tamén da revista *Galicia Moda*, que combinaba as últimas tendencias da moda galega con contidos culturais de amplo espectro. Luís Carballo foi o responsable do slogan *La arruga es bella*, para Adolfo Domínguez.

Tamén foi o responsábel da revista cultural de tendencias *Ith* e da revista *DOA*, vinculada ao sector da gastronomía e da alimentación e realizou algúns deseños e campañas para o Ano Xacobeo de 1993 e creou a mascota Pelegrín. Tamén traballou para multinacionais como Pescanova, Coren ou o Banco Pastor.

Dirixiu unha axencia de publicidade en Vigo.

Galardóns
---------

* Medalla de Bronce de Galicia (1993)
* Premio Internacional Arjo Wiggins (2000).

Notas
-----

1. 1 2  De Santos, Ágatha (10-02-2019). "Fallece Luis Carballo, ideólogo del famoso Pelegrín y de "La arruga es bella"". *.farodevigo.es* (en castelán). Consultado o 11-02-2019.
2. ↑  Eloy Lozano, *Los muertos van deprisa* (blog).
3. ↑  "Fallece el publicista Luis Carballo, el hombre que llevó la moda gallega a la modernidad". *farodevigo.es* (en castelán). 09-02-2019. Consultado o 11-02-2019.

Véxase tamén
------------

### Bibliografía

* *Dicionario biográfico de Galicia*. Ir Indo Edicións. 2010-2011.
**Marc Martí Moreno**, nado en Molins de Rei, Barcelona, o 1 de outubro de 1966, é un copiloto de rallys que traballou con pilotos como Carlos Sainz e, desde 2005, con Daniel Sordo.

Traxectoria
-----------

A súa estrea profesional foi co piloto catalán Oriol Gómez en diferentes equipos, como Peugeot, Renault e SEAT, e gañou o Campionato de España en 1994. Máis tarde fichou polo equipo de Citroën e converteuse en copiloto de Jesús Puras, co que tamén chegou a gañar o Campionato de España en varias ocasións. No ano 2003, ao se retirar o copiloto de Carlos Sainz, Luís Moya, Marc Martí converteuse no seu substituto e participou con el no Campionato do Mundo de 2004, onde rematou en terceira posición e logrou algunhas vitorias, como o Rally de Turquía. A seguinte tempada rematou na cuarta posición e acadou a vitoria no Rally da Arxentina.

Coa retirada de Sainz no ano 2005, Marc copilotou para Daniel Sordo, co que foi campión mundial júnior e campión de España cun Citroën C2. Desde a tempada de 2006 Marc é o copiloto de Daniel Sordo no Campionato do Mundo co equipo oficial de Citroën.

No ano 2010, antes do Rally de Alemaña, Marc decidiu rematar a súa etapa con Dani Sordo e cedeu o posto a Diego Vallejo e algunhas semanas máis tarde volveu ao mundial co piloto andorrano Albert Llovera. No ano 2010 foi copiloto do chileno Eliseo Salazar. No ano 2014 volveu formar equipo de novo con Daniel Sordo.

Notas
-----

1. ↑  "Martí regresa al WRC con Albert Llovera". Arquivado dende o orixinal o 19 de setembro de 2016. Consultado o 23 de xullo de 2016.
***Makurosu Furontia*** (マクロスF (フロンティア)), coñecida internacionalmente como ***Macross Frontier*** é unha serie anime de ciencia ficción ambientada no universo de ficción Macross.

Características
---------------

Realizada para conmemorar o 25º aniversario da primeira das series dese universo, The Super Dimension Fortress Macross, a MBS xaponesa emitiuna entre o 3 de abril e o 25 de setembro de 2008. Yasuhito Kikuchi foi o seu director, a historia é obra de Hiroyuki Yoshino e o deseño dos personaxes é do estudio de animación Satelight.

Sinopse
-------

No ano 2059 os humanos e os seus aliados zentradis exploran o espazo na procura de novos mundos onde se establecer. A 25 é unha desas frotas, diríxese cara a un posible mundo habitable no centro da Vía Láctea. Durante unha misión de recoñecemento nun campo de asteroides, un mecanismo alieníxena dos Vajra destrúe un dos cazas da expedición. Nesta situación bélica desenvólvese a amizade entre Saotome Alto (un piloto de 17 anos, provén dunha antiga familia de actores de kabuki), Sheryl Nome (un ídolo entre os adolescentes) e Ranka Lee (estudante).

|  |  |
| --- | --- |
| Control de autoridades | 
* Wd: Q512415
* AlloCiné: 7177
* FilmAffinity: 669565
* IMDb: tt1216150
* Metacritic: macross-frontier
* MyAnimeList: 3572
* OFDb: 173381
* Songkick: 442334
* TMDb: 5857

 |
**Luís Bouza-Brey Villar**, nado en Vilagarcía de Arousa en 1945, é un político galego.

Traxectoria profesional
-----------------------

Licenciado en dereito na Universidade de Santiago de Compostela, comezou dando clases nesta facultade, pero en 1970 trasladouse a Barcelona, á facultade de Ciencias Políticas da Universidade de Barcelona.

Traxectoria política
--------------------

Iniciouse na militancia política no PSG da clandestinidade. Ao marchar para Cataluña incorporouse á Convergència Socialista, que despois se integraría no PSC, onde militaría ata 1986.

En 2006, Luís Bouza-Brey participou do proceso fundacional de Ciutadans de Catalunya, e en xuño de 2007 encabezou unha candidatura alternativa á presidencia desta formación, que ostentaba Albert Rivera, e que saíu derrotada. Como consecuencia diso, abandonou o partido e integrouse en Unión, Progreso y Democracia. Encabezou o comité electoral de Barcelona desta formación, pero dimitiu en decembro de 2007.

Familia
-------

É fillo de Luís Bouza-Brey Trillo, sobriño de Fermín Bouza Brey e irmán de Gonzalo Bouza-Brey.

Véxase tamén
------------

### Ligazóns externas

* Web persoal de Luís Bouza-Brey

|  |  |
| --- | --- |
| Control de autoridades | 
* Wd: Q5982942
* WorldCat
* VIAF: 305877459
* CANTIC: a11525447

 |
***La novia oscura*** é unha novela da autora colombiana Laura Restrepo, publicada en 1999.

Trama
-----

La Catunga é un barrio da vila colombiana de Tora, próxima a unha explotación petrolífera. Até alí chega unha nena que quere ser prostituta, e aprende o oficio da man de Todos Los Santos, a súa mentora. Nese período faise amiga de Sacramento, un rapaz que a axudou ao chegar á vila. Sacramento, doído ao ser consciente de que a nena vai comezar a ter relacións sexuais con homes, marcha da vila e comeza a mandarlle postais á rapaza.

Unha vez preparada, a nena toma o nome artístico de Sayonara e comeza a exercer. Axiña o nome de Sayonara comeza a ser coñecido e desexado por moitos homes da contorna. Entrementres, Sayonara vai coñecendo o resto de prostitutas do barrio, entre as que hai unha forte relación. Aos poucos vanse sabendo cousas do seu pasado, como que se chama Amanda e que os militares mataron o seu irmán. Co tempo, chegan á vila as súas irmás.

Sacramento atopa traballo, e fai amizade con outro rapaz, *el Payanés*. Durante unha forte doenza Sacramento pídelle ao amigo que se atopa a nena lle prometa que vai ir rescatala. El Payanés dá con ela, mais descobre que Sayonara e a nena son a mesma persoa. El Payanés e Sayonara prométense que se han ver unha vez ao mes, mais el non llo conta a Sacramento.

Cando Sacramento se recupera, vai á procura de Sayonara. Deixan a vila, onde non saiban da antiga profesión dela, e comeza a servir nunha casa. Sacramento e Sayonara casan, mais a relación non vai ben polos celos del. Sayonara regresa a La Catunga, pero atopa a vila cambiada. Volve coa esperanza de que El Payanés volva ir ao río onde prometeran encontrarse.

Narración
---------

*La novia oscura* está redactada en primeira persoa desde o punto de vista dunha xornalista, que fala con Todos Los Santos, Sacramento e outros personaxes para saber do personaxe de Sayonara. Na realidade, a autora levou a cabo unha extensiva investigación en Barrancabermeja, que a levou a crear o personaxe de ficción.

Notas
-----

1. ↑  
Juan Restrepo (2 de marzo de 2018). "Sobre ‘La novia oscura’ de Laura Restrepo". *El Tiempo* (en castelán).
2. ↑  Joaquín Marco (31 de maio de 2000). "La novia oscura". *El Cultural* (en castelán). Arquivado dende o orixinal o 28 de decembro de 2018. Consultado o 28 de decembro de 2018.
**Megan Anna Rapinoe**, nada en Redding, California, o 5 de xullo de 1985, tamén coñecida como Pinoe, é unha futbolista profesional estadounidense que xoga como centrocampista ou extremo no Reign FC da National Women's Soccer League. Como membro da selección feminina de fútbol dos Estados Unidos, axudou a gañar a Copa Mundial Feminina de Fútbol de 2015, os Xogos Olímpicos de 2012 e a medalla de prata na Copa Mundial Feminina de Fútbol de 2011. No Mundial de 2019 gañou o ouro co equipo e ademais foi Balón de Ouro, Bota de Ouro e MVP en tres partidos da competición, incluída a final.

Rapinoe é coñecida internacionalmente polo seu elaborado e técnico estilo de xogo, e polo seu preciso pase a Abby Wambach no minuto 122 dos cuartos de final da Copa Mundial Feminina de Fútbol de 2011 contra o Brasil, que acabou en gol e igualou o marcador, posteriormente os Estados Unidos gañaría o partido na quenda de penais. Durante os Xogos Olímpicos de 2012 marcou tres goles e foi a máxima asistente do equipo con catro asistencias conseguindo a medalla de ouro para os Estados Unidos. É a primeira xogadora de fútbol, feminino ou masculino, en marcar un gol olímpico nos Xogos Olímpicos.

Rapinoe é unha defensora de numerosas organizacións LGBT, incluíndo "Gay, Lesbian and Straight Education Network" (GLSEN) e "Athlete Ally". Tamén é activista pola igualdade de trato e a visibilidade cara ó fúltbol feminino.

É patrocinada por Nike, Samsung e DJO Global, e apareceu en varios promocionais para as compañías de roupa Wildfang e Nike. Anteriormente xogou para Chicago Rede Stars, Philadelphia Independence e MagicJack na Women's Professional Soccer e no Olympique de Lyon na Division 1 Féminine.

Notas
-----

1. ↑  United States Olympic & Paralympic Committee (ed.). "Megan Rapinoe". Consultado o 3 de xullo de 2018.
2. ↑  "With Rapinoe, Solo, Seattle Reign FC finally putting the pieces together". 28 de xuño de 2013. Consultado o 5 de marzo de 2014.
3. ↑  "Hamm explica el sistema de EE.UU". 16 de agosto de 2013. Consultado o 4 de novembro de 2015.
4. ↑  "Redding native Megan Rapinoe's soccer fortunes keep rising; Olympics ahead". 9 de xullo de 2012. Arquivado dende o orixinal o 03/11/2013. Consultado o 5 de marzo de 2014.

* Portal:Diversidade sexual

|  |  |
| --- | --- |
| Control de autoridades | 
* Wd: Q260725
* WorldCat
* VIAF: 7095153411848341700002
* GND: 1213095549
* IMDb: nm4586488
* LCCN: n2018046276
* Munzinger: 01000009182
* TMDb: 2087866
* FIFA: 212337
* FootballDatabase: 385986
* Footoféminin: 7923
* L'Équipe: 41683
* OCID: megan-rapinoe
* Soccerdonna: 1554
* Soccerway: 76123
* Sports Reference: megan-rapinoe-1
* Thefinalball: 131922
* UEFA: 250026077

 |
**María Jesús García Souto**, nada en Sobrado en 1975, é unha política galega do PPdeG.

Traxectoria
-----------

Xerente do polígono de Bergondo. Nas eleccións municipais de 2015 encabezou a candidatura independente Todos Por Sobrado e foi elixida concelleira. Os dous concelleiros electos de Todos por Sobrado non apoiaron a elección do alcalde Lisardo Santos Ares do PSdeG. En marzo de 2017 presentou unha moción de censura apoiada polo PPdeG e foi elixida alcaldesa de Sobrado. Porén, unha nova moción de censura en abril de 2018, levou de novo a alcaldía a mans de Lisardo Santos en abril de 2018. tralas desavinzas entre independentes e populares, e contar os socialistas co apoio dun edil popular que accedera recentemente á corporación e que se inscribeu como non adscrito para facilitala moción.

Preséntase de novo á alcaldía nas eleccións municipais de 2019 encabezando a lista do PPdeG. Revalida os 2 concelleiros obtidos como independente, pero non mellora os resultados de 2015, cando o PPdeG perde a maioría absoluta despois de 16 anos no poder na vila, véndose superada por unha ampla maioría do socialista Lisardo Santos, que logrou 7 edís.

|  |  |  |
| --- | --- | --- |
| Predecesor:**Lisardo Santos Ares** |  **Alcaldesa de Sobrado** 2017 - 2018 | Sucesor:**Lisardo Santos Ares** |

Notas
-----

1. ↑  "Una moción de censura arrebata al PSdeG la alcaldía del concello de Sobrado", *Faro de Vigo*, 29 de marzo de 2017 *(en castelán)*.
2. ↑  "Sae adiante a moción de censura en Sobrado dos Monxes nun tenso pleno con berros e apupos" Arquivado 12 de abril de 2018 en Wayback Machine. CRTVG, 12 de abril de 2018.
3. ↑  El PSOE recupera Sobrado dos Monxes en una moción de censura con intervención de la Guardia Civil

Véxase tamén
------------

### Outros artigos

* Eleccións municipais en Sobrado
**María Justa de Jesús**, nada o 6 de xaneiro de 1667 en La Victoria de Acentejo e finada en 1723 en La Orotava, Tenerife, foi unha relixiosa fanciscana e mística española.

Traxectoria
-----------

Nada en La Victoria de Acentejo no norte da illa de Tenerife, profesou como relixiosa franciscana no *Convento de San José* da Vila de La Orotava. A súa vida estivo rodeada no misticismo, pero tamén na polémica, debido ás intrigas conventuais xeradas polas rivalidades entre ordes relixiosas e o papel que xogaban nelas dende fóra as clases altas da cidade.

De María Justa de Jesús chegouse a dicir que a Inquisición lle abrira un proceso por farsante e, mesmo, bruxa. Foi acusada de practicar doutrinas molinistas. Chegouse a insinuar que a relación co seu confesor non era abondo axeitada para unha relixiosa como o era ela. O seu biógrafo e confesor, Frei Andrés de Abreu, guindou ó lume a biografía que escribira sobre esta monxa, o cal provocou que actualmente pouco se saiba da vida desta.

Porén, o frade dominico José Herrera referíase que entre as súas virtudes estaba o dar vista ós cegos, facer ouvir ós xordos e que os mudos falasen. Igualmente curar ós tolleitos, manetos e coxos, sandar todo tipo de doenzas e expulsar demos, entre outros milagres.

María Justa morreu en 1723. Segundo as crónicas da época o seu corpo mostrou indicios de santidade, como flexibilidade, agradables fragrancias e fluidez do seu sangue. María Justa de Jesús tivo moitos detractores que a acusaban de farsante, pero tamén moitos defensores que crían na súa santidade e trala súa morte, a Orde Franciscana nas Canarias abriulle un proceso de canonización envolto na polémica que tivo que ser paralizado.

Notas
-----

1. ↑  Los 4 místicos tinerfeños
2. ↑  Los conventos de La Orotava. Manuel Hernández González.
3. ↑  Alrededor de Fray de Abreu (1647-1725): Historiografía literaria y una obra inédita.
Logo.
**Megaupload** foi un sitio web de servizo de aloxamento de ficheiros, fundado o 21 de marzo de 2005 por Megaupload Limited en Hong Kong. Dende o 19 de xaneiro de 2012 atópase inhabilitado pola FBI estadounidense por suposta infracción de dereitos de autor.

Traxectoria
-----------

O dominio megaupload.com atraeu polo menos 10 millóns de visitas en 2008 de acordo cun estudo de Compete.com. O servizo básico atopábase dispoñible de forma gratuíta e permitía aos usuarios subir ficheiros de até 2 xigabytes. O usuario libre non podía descargar ficheiros de máis de 1 GB, con todo o usuario rexistrado podía descargar 100 GB de ficheiro almacenados.

Calquera ficheiro subido por anónimos caducaba se non había descargas en máis de 21 días (os subidos por usuarios gratuítos, 90 días, e os subidos por Premiums, nunca). Nun primeiro momento, os usuarios debían encher un texto baseado en CAPTCHA ao descargar un ficheiro, máis tarde eliminouse este. Até unha data recente, os usuarios non rexistrados debían esperar uns 60 segundos na cola da descarga, mentres que os usuarios cun rexistro gratuíto tiñan que esperar 25 segundos; máis tarde, despois dunha remodelación na páxina de descargas, eliminouse o límite de tempo. Ambos os dous tipos de usuario debían esperar unha certa cantidade de tempo entre as transferencias despois de que unha certa cantidade de megabytes descargouse desde os servidores de Megaupload. Mediante pagamento podíase obter unha conta Premium, que outorgaba unha ampla gama de privilexios, tales como non esperar ningunha cola de ficheiros, realizar máis dunha descarga de forma simultánea, usar o programa Mega Manager na súa totalidade (sen restricións), subir arquivos protexidos con contrasinal, un espazo online ilimitado para subir os seus arquivos e non ter restricións de ningún tipo ao subir arquivos, entre outras.

Megaupload tamén posuía MegaVideo, un sitio de vídeo streaming, para aloxar ficheiros de vídeo, similar a YouTube, aínda que máis especializado en vídeos longos, como filmes e series de televisión.

Véxase tamén
------------

### Ligazóns externas

* Megaupload *(en inglés)*
* Comunicado do Departamento de Xustiza dos Estados Unidos *(en inglés)*

|  |  |
| --- | --- |
| Control de autoridades | 
* Wd: Q483
* EBID: ID

 |
**Megawati Sukarnoputri** (nada **Diah Permata Megawati Setiawati Soekarnoputri,** en 1947), política, foi a primeira muller presidente de Indonesia. Gobernou entre 2001 e 2004.

Megawati Sukarnoputri é filla do primeiro presidente de Indonesia, Sukarno. Tralo golpe de Estado que derribou ao seu pai en 1967, a familia continuou vivindo en Indonesia, onde Megawati formou a súa familia e se mantivo afastada da política por moitos anos. En 1986 o seu pai recibe o título de Heroe por parte de Suharto, e os seguidores do expresidente logran o permiso para fundar o seu propio partido político, o Partido Democrático Indonesio. Entón os líderes do novo partido logran convencer a Megawati para que abandone a súa ata entón tranquila vida doméstica e se presente ás eleccións lexislativas de 1987, nas que logra un escano.

En 1993 convértese na máxima líder do partido e desde entón emprende unha dura oposición ao goberno de Suharto, ata a súa renuncia en 1998. Nas eleccións de 1999 logra o 33% dos votos, convertendo a súa organización no primeiro partido de Indonesia. Na disputa pola presidencia do país, no interior do parlamento, Megawati enfróntase ao novo mandatario Jusuf Habibie, pero ante a polarización xerada e o xurdimento dunha terceira opción, decide declinar e apoiar a elección de Abdurrahman Wahid, quen lle devolve o apoio ao permitirlle a súa chegada á vicepresidencia.

Logo de participar infrutuosamente no goberno de unidade de Wahid, decide romper relacións co presidente, o que agrava a tremenda crise política do país, que se tranquiliza coa renuncia de Wahid e o ascenso de Sukarnoputri á presidencia o 23 de xullo de 2001. En 2004 perde as eleccións presidenciais fronte a Susilo Bambang Yudhoyono.

| Presidente de Indonesia |
| --- |
| *Segue a:* Abdurrahman Wahid | **Megawati Sukarnoputri**(2001-2004) | *Precede a:* Susilo Bambang Yudhoyono |
| *Partai Demokrasi Indonesia Perjuangan* - PDI-P |

|  |  |
| --- | --- |
| Control de autoridades | 
* Wd: Q76179
* WorldCat
* VIAF: 117313955
* BIBSYS: 1615358754098
* BNF: 150921892
* BRE: 4172506
* CiNii: DA13069699
* DeutscheBio: 124933068
* EBID: ID
* FAST: 380038
* FemBio: 19289
* GND: 124933068
* ISNI: 0000 0001 2214 5188
* LCCN: n96901454
* Munzinger: 00000021899
* NDL: 00812763
* NLA: 36581960
* NNDB: 000111573
* NTA: 11739534X
* OL: OL210991A
* SNAC: w65f0gfg
* SUDOC: 075736519
* WikiTree: Sukarnoputri-1

 |
**María Isabel Medina Méndez**, nada en Vigo en 1966, é profesora de investigación do Instituto de Investigacións Mariñas (IIM) de Vigo, e coordinadora da área de Ciencia e Tecnoloxía dos Alimentos do CSIC.

Traxectoria
-----------

Isabel Medina licenciouse en Ciencias Químicas pola Universidade de Santiago de Compostela en 1989 e doutorouse no mesmo centro en 1994. Desenvolveu a súa tese no IIM, centrándoa no eido da química dos alimentos de orixe mariña. Tamén formouse en diferentes universidades internacionais ao abeiro das súas estadías postdoutorais: nos Estados Unidos, en Italia e no Reino Unido.

En 2021 ingresou como académica numeraria da Real Academia Galega das Ciencias na Sección de Bioloxía e Ciencias da Saúde.

Notas
-----

1. ↑  Redacción (2017-01-27). "Isabel Medina, nomeada coordinadora de Ciencia e Tecnoloxía dos Alimentos do CSIC". *GCiencia*. Consultado o 2022-02-12.
2. ↑  Redacción (2021-11-04). "A viguesa Isabel Medina, nova académica da RAGC". *GCiencia*. Consultado o 2022-02-12.
3. ↑  Vigo, Diario de (2021-11-11). "Isabel Medina, ingresa na RACG pola súa contribución investigadora". *Diario de Vigo* (en castelán). Consultado o 2022-02-12.

|  |  |
| --- | --- |
| Control de autoridades | 
* Wd: Q86420461
* ORCID: 0000-0002-1854-3359
* Scopus: 7005580106

 |
Campaña de promoción do turismo: Modesto Lomba como embaixador de Euskadi.
**Modesto Lomba Caneda**, chamado **Modesto Lomba**, nado en Vitoria en 1962, é un deseñador de moda galego.

Traxectoria
-----------

Fillo de galegos emigrados no País Vasco, Lomba iniciouse nunha xastrería local de Vitoria, estudou Artes e Oficios nesa cidade e logo completou estudos en Barcelona. En 1986 funda co tamén deseñador arxentino Luis Devota unha empresa de deseño chamada Devota&Lomba. En 1988 debutaron na pasarela Cibeles de Madrid e ao ano seguinte (1989) representaron a España no Pitti Trend de Florencia, no ano en que tamén obteñen o premio Cristóbal Balenciaga de promoción de novos creadores. En 1993 quedou en solitario á fronte da compañía tras o falecemento de Devota, pero a firma mantivo o mesmo nome.

A distribución das súas creacións realizouse nos anos noventa a través de tendas multimarca e dos grandes almacéns españois El Corte Inglés, pero en 2000 Lomba abriu a primeira tenda de seu. En 2006 foi escollido presidente da Asociación de Creadores de Moda de España.

Véxase tamén
------------

### Ligazóns externas

* Web da empresa Devota&Lomba *(en castelán)*

|  |  |
| --- | --- |
| Control de autoridades | 
* Wd: Q4804941
* WorldCat
* VIAF: 206881511
* BNF: 16708600s
* ISNI: 0000 0003 5829 7962
* LCCN: nb2011029730
* NTA: 331352087

 |
Unha **metacomunidade** ecolóxica é o conxunto de comunidades que están ligadas pola dispersión de múltiples especies e que pontencialmente poden interactuar entre si. O termo deriva do campo da ecoloxía de comunidades, que principalmente se ocupa de estudar os patróns de distribución das especies, a súa abundancia e as interaccións entre estas.

Hai catro marcos teóricos, ou modelos unificantes, que detallan procesos mecanísticos específicos prácticos para a predición de patróns de comunidades. Eses catro son os marcos da dinámica por parcelas, a ordenación de especies, a dinámica fonte-sumidoiro (ou efecto de masas) e o modelo neutral. O modelo de dinámica de parcelas describe a composición de especies en múltiples sitios, parcelas idénticas, como as illas, e enfatiza a capacidade de balance da colonización-competición. O modelo de ordenación de especies describe a variación en abundancia e composición dentro da metacomunidade que é por mor da respostas únicas dunha especie á heteroxeneidade ambiental, como que certa condición local poida favorecer a certas especies e non a outras. Este modelo representa as teorías clásicas da era centrada en nichos de G. Evelyn Hutchinson e Robert MacArthur. Os modelos de fontesumidoiro describen o marco no que a dispersión e a heteroxeneidade ambiental interactúan para determinar a abundancia e a composición rexional. Este marco é un derivado do termo ecolóxico de metapoboacións que describe a dinámica de fonte sumidoiro a niveis de poboacións. Finalmente, a perspectiva neutral describe un marco onde a abundancia de especies é esencialmente equivalente na súa competitividade e capacidade de dispersión, e a composición local e rexional e abundancia están determinados principalmente polos procesos demográficos estocásticos e a limitación de dispersión. O modelo neutral popularizouno recentemente Stephen P. Hubbell co traballo da teoría neutral unificada da biodiversidade e a bioxeografía.

Notas
-----

1. ↑  Gilpin, M.E. and I.A. Hanski (1991). *Metapopulation dynamics: Empirical and Theoretical Investigations*. Academic Press, London.
2. ↑  Wilson, D.S. (1992). Complex interactions in metacommunities, with implications for biodiversity and higher levels of selection. *Ecology*, **73**: 1984-2000.
3. ↑  Leibold, M.A. M. Holyoak, N. Moquet and others (2004). The metacommunity concept: a framework for multi-scale community ecology. *Ecology Letters,* **7**: 601-613.

|  |  |
| --- | --- |
| Control de autoridades | 
* Wd: Q6822432
* MAG: 2778899818

 |
Vídeo da mascletà na Praza do Concello de Valencia o 18 de marzo de 2023
Preperación dunha mascletà.
Unha **mascletà** é un disparo pirotécnico que conforma unha composición moi ruidosa e rítmica que se dispara con motivos festivos nas prazas e rúas, normalmente durante o día; é típica do País Valenciano. Recibe a súa denominación polos *masclets* (petardos dunha gran potencia sonora) ligados mediante unha mecha, conformando unha liña ou traca. Adóitanse suxeitar a media altura penduradas con cordas ou alzados mediante canons.

Ao contrario que os fogos de artificio que procuran a estimulación visual, as *mascletàs* teñen coma obxectivo estimular o corpo a través dos fortes sons rítmicos dos *masclets*; algúns consideran estes ruídos "musicais", se ben non esquecen a parte visual. É fundamental que a forza das explosións vaia de menos a máis, sen iso unha mascletà non pode considerarse como tal.

As máis coñecidas son as que se celebran na praza do Concello de Valencia do 1 ao 19 de marzo, coincidindo coa festividade das Fallas, que chegan a reunir no día de Sant Josep, o último día das festas, a máis dun millón persoas.

A Mascletà
----------

Mascletà
Na cidade de Valencia a falla comeza co anuncio da Fallera Major:

**Senyor pirotècnic, pot començar la mascletà!**
(Señor pirotécnico, pode comezar a mascletà!)

Ademais unha mascletà debe de contar polo menos con estas partes:

* Comezo: conxunto de efectos tanto sonoros coma visuais co que comeza o espectáculo.
* Corpo: é a parte central da mascletà, debe ir medrando en intensidade e volume de son.
* Terremoto: parte na que os masclets estouran na terra, facendo vibrar o chan.
* Bombardeo Aéreo: Descarga de tronos aéreos de intensidade "in crescendo".

Véxase tamén
------------

### Outros artigos

* Fallas
* Cremà
* Nit del Foc
* Plantà

|  |  |
| --- | --- |
| Control de autoridades | 
* Wd: Q3393318
* GEC: 0122077

 |
**Morten Gamst Pedersen**, nado o 8 de setembro de 1981 en Vadsø, é un futbolista noruegués que como centrocampista ou extremo esquerdo.

Traxectoria
-----------

### Primeiros anos

Orixinario do condado de Finnmark, comezou a súa carreira no Tromsø IL, o club da principal cidade do norte do país, Tromsø.

### Blackburn Rovers

Logo de catro anos no campionato noruegués, onde logrou marcar unha media dun gol cada dous partidos, fichou polos Blackburn Rovers en 2004 e xogou o seu primeiro partido da Premier League o 28 de agosto de 2004, contra o Manchester United, que acabou nun empate 1-1. Rematou a tempada 2004-2005 como o segundo mellor goleador do club, con 8 goles.

Durante a tempada 2006-2007 figurou como titular na maioría dos encontros, xogando como extremo esquerdo e marcou 6 goles na liga, ademais de realizar 11 asistencias.

### Turquía

En agosto de 2013 firmou de balde co club turco do Karabükspor.

### Rosenborg

En marzo de 2014 volveu a Noruega para xogar co Rosenborg, principiou ben a tempada pero unha lesión arredouno dos terreos de xogo e en xaneiro de 2016 o club e o xogador concordaron en poñer fin ao contrato. e ao pouco fichou polo Tromsø

### Carreira internacional

Morten Gamst Pedersen xogou por primeira volta coa selección do seu país en 2004, e o o 18 de febreiro de 2004 marcou dous goles contra Irlanda do Norte, nunha vitoria final por 4 a 1. O 2 de setembro de 2006, durante un partido de clasificación para a Eurocopa 2008 contra Hungría marcou un gol semellante ao realizado polo seu ídolo, a estrela neerlandesa da década de 1980 Marco van Basten, na final da Eurocopa de 1988. Os xornais noruegueses, como o *Aftenposten* ou o *Dagbladet* déronlle o sobrenome de "Van Gamsten". Logo dese partido recibiu o Gullklokka, que é unha distinción dada os internacionais noruegueses que chegaron ás 25 convocatorias coa selección nacional.

O 12 de agosto de 2009, nun partido de clasificación para o mundial de 2010 contra Escocia, marcou un dobre que lle permitiu ao seu equipo impoñerse. Xogou o seu último partido coa selección nacional contra Chequia o 5 de marzo de 2014 nun empate 2–2.

Notas
-----

1. 1 2  Hugman, Barry J. ed. (2010). *The PFA Footballers' Who's Who 2010–11*. Edinburgh: Mainstream Publishing. p. 331. ISBN 978-1-84596-601-0.
2. ↑  «Satses på som midtbanespiller» Arquivado 08 de marzo de 2014 en Wayback Machine. *RBK.no* 8 de marzo de 2014
3. ↑  «Gamst Pedersen ferdig i Rosenborg», *Aftenposten*, 7 de xaneiro de 2016
4. ↑  "Morten Gamst Pedersen klar for Tromsø", *Aftenposten*, 9 de xaneiro de 2016
5. ↑  «Morten van Gamsten », *VG*, 2 de setembro de 2008

|  |  |
| --- | --- |
| Control de autoridades | 
* Wd: Q213041
* WorldCat
* VIAF: 1145970203132251588
* BIBSYS: 10000192
* IMDb: nm4449050
* As: 15966
* EUfootballInfo: 16244
* FIFA: 214977
* FootballDatabase: 7859
* NFT: 4922
* SoccerBase: 21488
* Soccerway: 2703
* Transfermarkt: 22741
* UEFA: 52028
* Worldfootball: morten-gamst-pedersen

 |
|  |  |
| --- | --- |
|  | Este artigo amosa escritos xaponeses. Sen o soporte axeitado, o texto pode mostrar símbolos sen sentido, coma caixas, marcas e outros. |

***Montana Jones*** (モンタナ・ジョーンズ, *Montana Jōnzu*?) é un anime italo-xaponés que foi emitido no Xapón a través da canle NHK dende o 2 de abril de 1994 ata o 8 de abril de 1995. Studio Junio (Xapón) e REVER (Italia) crearon xuntos os 52 episodios da serie. *Montana Jones* ten un deseño semellante ó de *Sherlock Hound*, resultado da colaboración de Rever e TMS Entertainment dez anos antes, en 1984. Os caracteres antropomórficos en *Montana Jones* son felinos, no canto dos cans empregados en *Sherlock Hound*. En Galicia emitiuse no espazo infantil-xuvenil *Xabarín Club*.

A historia ten lugar na década de 1930 e trata das aventuras de Montana Jones, que viaxa na busca de tesouros xunto co seu curmán Alfred Jones e a fermosa xornalista Melissa Sone. Nas súas viaxes visitan lugares e cidades reais como as Pirámides de Gizeh, o Taj Mahal, Istambul ou a Illa de Pascua. Frecuentemente enfróntanse con Lord Zero, un rico e excéntrico ladrón. O anime está claramente inspirado nos filmes de Indiana Jones.

Notas
-----

1. ↑  Montana Jones no Anime News Network

Véxase tamén
------------

### Ligazóns externas

* 

* *Montana Jones* na IMDb *(en inglés)*.

* Portal:Xabarín Club
* Portal:Xapón
* Portal:Italia

|  |  |
| --- | --- |
| Control de autoridades | 
* Wd: Q697027
* IMDb: tt1051943
* LUMIERE: 127755
* OFDb: 185429
* TMDb: 19613

 |
Aplicación dunha mestura asfáltica
Unha **mestura asfáltica** é unha combinación de asfalto e agregados minerais pétreos en proporcións exactas. As proporcións relativas destes minerais e o seu tamaño determinan as propiedades físicas da mestura, que serán diferentes segundo o uso ou lugar onde se aplique.

A mestura asfáltica debe ser resistente ás accións dos axentes atmosféricos como a chuvia ou sarabia e ós cambios de temperatura. Outra característica fundamental é a resistencia á abrasión, xa que o uso principal deste produto industrial é a pavimentación de vías, pistas de aterraxe, superficies deportivas, etc.

As principais vantaxes das mesturas son:

* Instalación rápida.
* Adaptabilidade ós proxectos.
* Pavimentación sen xuntas.
* Baixo custo en comparación con outros materiais.

As mesturas asfálticas poden ser confeccionadas en plantas fixas ou móbiles con equipos fabricados para tal fin. Segundo as propiedades e espesores da capa, considérase que achegan capacidade estrutural ó pavimento.

Véxase tamén
------------

* Asfalto
* Pavimento
**José Fernando Martínez Rodilla**, nado en Vigo o 3 de marzo de 1950, é un exfutbolista galego que xogaba na demarcación de dianteiro.

Traxectoria
-----------

Comezou a xogar con once anos no equipo infantil Alerta do Frente de Juventudes. Aos 16 anos ficha polo equipo xuvenil do Celta de Vigo tras dous anos foi cedido a equipos da Terceira División, primeiro ao Gran Peña Fútbol Club na tempada 1968-69, e despois ao UP Langreo, equipo co que conseguiu o ascenso a Segunda División.

Na tempada 1969/70 subiu ao primeiro equipo, co que debutou na primeira xornada, o 13 de setembro de 1970 ante o Sporting de Xixón en Balaídos. Esa tempada, na que Rodilla foi un dos máis utilizados, rematou coa primeira clasificación da historia do equipo para xogar a Copa da UEFA.

Estas boas actuacións levárono a ser convocado coa Selección de fútbol de España polo selecionador Ladislao Kubala, coa selección só disputou un encontro, contra Grecia o 28 de outubro de 1970. Porén o gran mérito foi ser convocado pola *Selección da FIFA* para xogar un encontro de homenaxe ao xogador do SL Benfica Mario Coluna, con só 19 anos formou equipo con xogadores como Bobby Charlton, Bobby Moore, Johan Cruyff, Eusébio ou Luis Suárez.

En setembro de 1971 participou no debut do equipo na Copa da UEFA ante o Aberdeen. Porén na tempada seguinte estaría moitas semanas apartado do equipo a causa dunha lesión que levaba tempo arrastrando, que o obrigou a operarse en Barcelona.

Ao finalizar a tempada 1975/76 deixa o equipo tras acadar o ascenso a Primeira División Española unha vez máis.

Tras deixar Vigo xogou no Real Valladolid en Segunda División e posteriormente no Reus, Yeclano e Club Turista.

Notas
-----

1. ↑  Alberto Fernández (8 de decembro de 2015). "Rodilla disputaba el homenaje a Mário Coluna". *La Voz de Galicia* (en castelán).

|  |  |
| --- | --- |
| Control de autoridades | 
* Wd: Q12391021
* BDFutbol: 5683
* EUfootballInfo: 17904
* NFT: 32062
* Transfermarkt: 493458

 |
**José Estévez Carrera**, nado en Ponteareas o 8 de maio de 1869 e finado en Madrid o 2 de novembro de 1936, foi un avogado e político galego.

Traxectoria
-----------

Estudou dereito nas universidades de Santiago de Compostela e Oviedo. Foi administrador da beneficencia en Ourense e foi primeiro auxiliar do bufete do ministro Gabino Bugallal Araujo, que o axudou a conseguir a acta de deputado polo distrito de Ribadavia, en representación do Partido Conservador nas sucesivas eleccións entre 1914 e 1923. Especializado na temática foral, na lexislatura de 1914 formou parte da comisión de concentracións parcelarias. Rexistrador da propiedade, foi subsecretario de Facenda e director xeral da Administración local. Foi asasinado en Madrid o 2 de novembro de 1936.

José Estévez Carrera cos seus amigos, Leiro, 1924.

Notas
-----

1. ↑  Necrolóxica publicada en ABC, 25-5-1939

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***José Estévez Carrera Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q963236
* Arquivo Histórico de Deputados (1810-1977): 35250

 |
| Nervios craniais |
| --- |
| CN I - Olfactorio |
| CN II - Óptico |
| CN III - Oculomotor |
| CN IV - Troclear |
| CN V - Trixémino |
| CN VI - Abducente |
| CN VII - Facial |
| CN VIII - Vestíbulococlear |
| CN IX - Glosofarínxeo |
| CN X - Vago |
| CN XI - Accesorio |
| CN XII - Hipogloso |
| Esta caixa: * ver
* conversa
* editar
 |

O **nervio motor ocular externo** ou **nervio abducente** é o sexto dos doce pares craniais. Encárgase de innervar o músculo recto lateral do ollo, que se encarga de mover o ollo cara a fóra.

Orixe real
----------

Atópase no núcleo abducens, que se atopa por debaixo da ponte de Varolio.

Orixe aparente e percorrido
---------------------------

Xorde por debaixo da ponte de Varolio e pasa por fóra da pirámide bulbar. Pode pasar por diante ou por detrás da arteria cerebelosa anteroinferior. Fura a duramadre do espazo cranial posterior, pasa xunto ós seos petrosos superior e inferior, atravesa o seo venoso cavernoso e xunto coa arteria carótide interna percorre a fendidura esfenoidal ata a órbita. Unha vez nela pasa por dentro do anel de Zinn e chega á parede externa da cavidade ocular, pegándose ó músculo recto externo.

Función
-------

Move o músculo recto externo ou lateral do ollo. É puramente motor.

Lesións do VI par
-----------------

Lesións no nervio producen parálise do músculo recto externo, polo que o ollo non é quen de ir cara a fóra.

Notas
-----

1. ↑  "Vocabulario de medicina" (PDF). *Universidade de Santiago de Compostela*. Consultado o 13 de setembro de 2016.

Véxase tamén
------------

### Outros artigos

* Par cranial

|  |  |
| --- | --- |
| Control de autoridades | 
* Wd: Q318773
* BRE: 2697239
* EBID: ID
* JSTOR: abducens-nerve-diseases
* MAG: 2780268429

 |

|  |  |
| --- | --- |
| Identificadores | 
* FMA: 50867
* MeSH: D000010
* MeSH: A08.800.800.120.030
* NCIt: C12665
* TA: A14.2.01.098
* Uberon: 0001646
* UMLS: C0000741

 |
**Motown** é unha compañía discográfica estadounidense. Foi fundada por Berry Gordy, Jr. o 12 de xaneiro de 1959, en Detroit, Míchigan, como Tamla Records, e foi establecida como "Motown Record Corporation" o 14 de abril de 1960. O nome, unha mestura de *motor* e *town*, é tamén un alcume de Detroit. Motown xogou un importante papel da integración racial da música popular ó ser un selo discográfico afroamericano cun significativo éxito. Na década de 1960, Motown e os seus selos subsidiarios foron os máis exitosos expoñente do coñecido como **Motown Sound**, un estilo de música soul cunha distintitva influencia pop. Durante a década de 1960, Motown acadou un espectacular éxito para unha compañía tan pequena: 79 cancións no Top Ten da lista *Billboard* Hot 100 entre 1960 e 1969.

Notas
-----

1. ↑  *The Sound of the City*, Charlie Gillett, Sphere Books, 1971, p.247

Véxase tamén
------------

### Ligazóns externas

* Páxina oficial de Motown Records Arquivado 05 de marzo de 2021 en Wayback Machine. *(en inglés)*
* Páxina oficial de Motown Classic *(en inglés)*

|  |  |
| --- | --- |
| Control de autoridades | 
* Wd: Q43327
* WorldCat
* VIAF: 127412586
* Discogs: 1723
* EBID: ID
* GND: 6132990-3
* LCCN: n84181417
* MusicBrainz: ID
* NKC: ko2017959512
* SUDOC: 138490465

 |
**Melt-Banana** é unha banda xaponesa de noise rock procedente de Toquio e formada no ano 1992. É coñecida por tocar un noise extremadamente rápido mesturado con electrónica experimental e estruturas de temas baseadas no pop. O grupo taballou con artistas tan variados como Merzbow, John Zorn, Mike Patton ou Discordance Axis. Levan editados nove álbum e teñen saído de xira por todo o mundo.

Historia
--------

En 1991, mentres asistía á Tōkyō Gaikokugo Daigaku (Universidade de Tokyo para Estudos Estranxeiros), Yasuko Onuki fundou unha banda chamada Mizu e, despois de pouco tempo ensaiando con outro guitarrista, recrutou a Ichirou Agata para tocar a guitarra no grupo. O batería e o baixista orixinais de Mizu deixárono seis meses despois de que chegase Agata, ocupándose Yasuko do baixo e as voces ata que atopou a Rika Hamamoto. Ao pouco tempo comezaron a realizar concertos por Toquio sen batería. Toshiaki Sudoh uniríase á banda para tocar a batería en novembro de 1992 e entón decidiron cambiar o nome para o de Melt-Banana.

En maio de 1993 Melt-Banana fixo un concerto como abreconcertos de KK Null, que quedou impresionado e ofreceulles de inmediato un contrato co seu selo. Posteriormente os presentaría a Mark Fischer de Skin Graft Records e a Steve Albini.

Melt-Banana leva editados dez álbums e 23 EPs (principalmente compartidos con outras bandas, e recompilados a meirande parte deles nun disco en 2005). En 1997 fundaron a súa propia discográfica, A-Zap (antigamente Iguana Coax), e reeditaron case todos os seus primeiros traballos. Nese tempo o batería Toshiaki Sudoh deixou o grupo. Recentemente a banda tivo varios baterías apoiando as xiras e gravando álbums.

Melt-Banana fixo grandes xiras a través dos Estados Unidos e p Reino Unido e pequenas xiras polo Xapón (a razón disto, segundo a banda, é que viaxar polo Xapón é demasiado caro). En 2007 Melt-Banana gravou a canción "Hair-Cat (Cause the Wolf Is a Cat!)" para a serie de Cartoon Network *Perfect Hair Forever*. O seu último traballo de estudio, *Bambi's Dilemma*, foi lanzado o 24 de abril de 2007, e un disco ao vivo titulado *MELT-BANANA Lite LIVE:ver.0.0* apareceu o 3 de novembro do 2009.

Discografía
-----------

### Álbums de estudio

| Álbum | Ano | Selo |
| --- | --- | --- |
| *Speak Squeak Creak* | 1994 | Nux Organization |
| *Scratch or Stitch* | 1995 | Chocolate Monk |
| *Charlie* | 1998 | A-Zap Records |
| *Teeny Shiny* | 2000 | A-Zap Records |
| *Cell-Scape* | 2003 | A-Zap Records |
| *Bambi's Dilemma* | 2007 | A-Zap Records |
| *Fetch* | 2013 | A-Zap Records |

### Álbums ao vivo

* *Cactuses Come in Flocks* - 1994 (Chocolate Monk)
* *MxBx 1998/13,000 Miles at Light Velocity* - 1999 (Tzadik)
* *Melt-Banana Lite Live Ver 0.0* - 2009 (A-Zap Records)

### Recompilatorios =

* *13 Hedgehogs (MxBx Singles 1994–1999)* - 2005

Véxase tamén
------------

### Ligazóns externas

* Páxina oficial
* Perfil da banda en Facebook

|  |  |
| --- | --- |
| Control de autoridades | 
* Wd: Q1119071
* WorldCat
* VIAF: 168493675
* Discogs: 190371
* GND: 1086151496
* ISNI: 0000 0001 1541 9363
* MusicBrainz: ID
* MyAnimeList: 51252
* Songkick: 152850
* VGMdb: 21954

 |
*Este artigo trata sobre un mineral. Para a flor véxase o artigo **Margarida**. Para a bebida véxase Margarita (cóctel)*

A **margarita** é un mineral do grupo dos silicatos, subgrupo filosilicatos, e dentro deles pertence ás micas fráxiles. É un hidroxisilicato de calcio e aluminio. Como todas as micas fráxiles, na súa fórmula os ións maioritarios son os de carga dobre (neste caso Ca2+). Rara vez se observan os seus cristais, máis ben ten aspecto de agregado de láminas de cor rosa clara.

Provén do grego *margarite*, que significa *perla*, polo seu aspecto. Sinónimos moi pouco usados son: *corundelita* e *emerilita*.

Ambiente de formación
---------------------

Aparece en rochas metamórficas, asociado ao metamorfismo rexional, principalmente en lousas cloríticas e micasquistos. Nestas rochas, fórmase como produto de alteración de corindón, andalucita e outros minerais do aluminio.

Minerais normalmente asociados á margarita nestes depósitos de xistos son estaurolita e turmalina. Tamén é común encontrala en depósitos de esmeril.

Localización, extracción e uso
------------------------------

Atópanse agregados grandes de cor rosa nos Estados Unidos, así como en depósitos de esmeril de Naxos (Grecia) e Esmirna (Turquía). En España encóntranse na serra de Guadarrama.

Non se utiliza industrialmente, só ten interese científico e colecnionístico.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Margarita*** |

### Ligazóns externas

* Galería de imaxes de margarita en Internet:   *(en inglés)*
* Páxina sobre mineraloxía da uned.esArquivado 05 de xaneiro de 2010 en Wayback Machine.*(en castelán)*
* Datos sobre a localización da margarita *(en inglés)*
* Páxinas con datos da margarita *(en inglés)*

|  |  |
| --- | --- |
| Control de autoridades | 
* Wd: Q2481488
* BRE: 2185104
* EBID: ID
* MAG: 2776384661

 |
Posíbel representación tardía de Melqart, proveniente de Mozia, Sicilia
**Melqart** era o deus máximo no panteón relixioso da cidade de Tiro en Canaan, e doutras cidades fundadas por tirios, como Cartago ou Gadir. Era denominado comunmente, tamén, *Baal Melqart*. Outras grafías frecuentes coas que pode aparecer o nome son *Melkart* e *Melcart*.

Na moedas aparece representado cabalgando un cabalo de mar.

Étimo
-----

O seu nome componse dos vocábulos fenicios *milk* "rei" e *qart* "cidade"; é dicir "rei da cidade". O determinante *baal* significa "señor, dono, amo", e, en xeral, "deus".

Asimilación sincrética
----------------------

Na civilización grecorromana foi asimilado a Heracles/Hércules, sendo por tanto representado co aspecto e os atributos deste.

Nome téoforo
------------

A importancia do deus pode observarse no éxito do seu nome entre os fenicios, como no do xeneral cartaxinés Amílcar e doutros membros da súa familia.

Historia
--------

O culto a Melqart, sobre cuxas orixes hai pouca información, estaba asentado en Tiro desde o século X a.C. polo menos. Afírmase que o rei Hiram, contemporáneo de Salomón, construíu o seu templo na cidade.

Estatuíña do Hércules gaditano
Os mariñeiros tirios difundiron o seu culto por todo o Mediterráneo, de xeito que Melqart, que era unha divindade solar, adquiríu tamén caracteres mariños. O seu culto foi moi importante en Cartago durante os primeiros séculos da cidade, mais a partir dos desastres bélicos en Sicilia, Melqart perdeu influencia entre os púnicos, sendo desprazado na preeminencia por Baal Hammón. Do mesmo modo a súa parella feminina, Astarté, foi desprazada por Tanit Pene Baal.

En Gadir o seu culto foi tan importante ou, talvez, aínda máis, de xeito que se podía dicir que era a urbe de Melqart. Posuía un famoso templo, sito na actual illa de Sancti Petri, coñecedísimo en todo o Mediterráneo, e a súa imaxe aparecía nas moedas gaditanas. É posíbel que as famosas Columnas de Hércules fosen "de Melqart" orixinariamente, mais carecemos da proba documental directa.

Máis a occidente aínda, no actual Marrocos, outra fundación fenicia, Lixus, posuía tamén un templo dedicado a Melqart.

|  |  |
| --- | --- |
| Control de autoridades | 
* Wd: Q843408
* WorldCat
* VIAF: 62346263
* BMT: 190464
* BRE: 2203278
* CERL: cnp00540712
* EBID: ID
* GEC: 0041825
* GND: 11886596X
* LCCN: sh93007656
* SUDOC: 030029937

 |